b'\n_START_ARTICLE_\nIvan Kentijski\n_START_SECTION_\n\xc5\xbdivotopis\n_START_PARAGRAPH_\nRodio se 23. lipnja 1390. u Poljskoj u pobo\xc5\xbenoj obitelji od roditelja Stanislava i Ane. Na sveu\xc4\x8dili\xc5\xa1tu u Krakovu je zavr\xc5\xa1io filozofiju, te ubrzo postao profesor. Jedno je vrijeme radio i kao \xc5\xbeupnik. Hodo\xc4\x8dastio je u Jeruzalem i \xc4\x8detiri puta pje\xc5\xa1ice u Rim._NEWLINE_Umro je uo\xc4\x8di Bo\xc5\xbei\xc4\x87a 1473., a pokopan je u crkvi sv. Ane u Krakovu.\n_START_SECTION_\n\xc5\xa0tovanje\n_START_PARAGRAPH_\nSvetim ga je proglasio papa Klement XIII., 1767. godine. Posebno ga slave sjemeni\xc5\xa1tarci i klerici-studenti, a poljski emigranti rado ga zazivaju kao zagovornika u nevoljama. Njegov spomendan nalazio se u Rimskom kalendaru na dan 20. listopada, a po novoj reformi kalendara premje\xc5\xa1ten je na 23. prosinca._NEWLINE_Smatra se i za\xc5\xa1titnikom lopova. Prema jednoj predaji, za vrijeme jednog od svojih hodo\xc4\x8da\xc5\xa1\xc4\x87a u Rim, napali su ga i oplja\xc4\x8dkali razbojnici. Na njihovo pitanje ima li jo\xc5\xa1 kakvih skrivenih vrijednosti kod sebe odgovorio je nije\xc4\x8dno. Ali, nakon \xc5\xa1to su razbojnici oti\xc5\xa1li, u odje\xc4\x87i je otkrio nekoliko kovanica. Potr\xc4\x8dao je za njima i ispri\xc4\x8dao im se jer im nije rekao istinu. Plja\xc4\x8dka\xc5\xa1i su bili toliko dirnuti da su mu vratili ono \xc5\xa1to su mu oduzeli i obe\xc4\x87ali da \xc4\x87e promijeniti svoje \xc5\xbeivote.'